I Hurup vil de lokale gøre meget for at undgå tomme butikslokaler. Netop derfor er lokale foreninger, håndværkere og udlejere gået sammen om at hjælpe nye butikker godt fra start. Indtil videre er der skudt tre nye butikker op, og snart åbner der endnu en. Og her er de sidste detaljer lige ved at være på plads, før de to gode venner og ejere kan åbne deres nye butik. - Det er jo lidt en drøm, der går i opfyldelse. Det er noget, vi altid har joket med lidt for sjov, når vi har gået ude på vores lager. Nu kan vi endelig realisere den drøm. Det er jo megafedt, at vi har muligheden for det, siger Jonas Silkjær Hansen, medejer JC Vintage. Om få dage går de fra kun af have en webshop, der sælger vintagetøj, til også at have en fysisk butik midt i gågaden i Hurup. Muligheden og hjælpen har de fået fra lokale og Thy Detailforum, der er gået sammen om at hjælpe nye butikker til byen. - Det havde nok slet ikke være en realitet, hvis vi ikke havde nogle af de kontakter og havde fået den hjælp, vi har fået, vurderer Casper Næsager Nielsen, ejer af JC Vintage. De nye butikker i byen har fået hjælp til alt fra husleje og håndværkere til markedsføring og forretningsplaner. - Det betyder jo, at Hurup har en fremtid. Hurup er ikke anderledes end alle mulige andre byer især i Vestjylland. Og på Vestkysten har det været svært i nogle år. Men at vi har åbnet fire nye butikker nu indenfor de sidste par år i en by som Hurup, det er superfedt. Det er fremtiden, mener Michael Vendelbo, handelschef for Thy Detailforum. Et andet sted i byen fik Ole Andresen for tre år siden hjælp til at åbne sin butik Thy Specialhandel - et projekt han egentlig havde lagt på hylden. - Det betyder bare meget, at man får den her opbakning, og at der er nogen, der siger: “Det du tror på, det tror vi også på," fortæller han. I dag driver Ole Andresen butikken på helt almindelige vilkår, og han er glad for, at endnu flere butikslokaler fyldes med varer og kunder. - Det gavner os alle sammen. Det er klart, jo mere der er at komme efter i byen, jo flere kommer der. Sådan er det jo. Det hænger sammen, fastslår han. Det håber de to nye butiksejere også på. - Forhåbentlig kan vi lokke flere mennesker til Hurup længere væk fra og forhåbentligt også nogle turister, siger Casper Næsager Nielsen fra JC Vintage. Og der er stor optimisme at spore i den kommende butik. - Vi har bare valgt at kaste os ud i det, og så må vi se, hvordan det går. Vi har kun mødt positiv respons indtil videre. Jeg tænker, det her skal nok blive en kæmpe succes, fortæller Jonas Silkjær Hansen. Indtil videre er butikken åben de næste fire måneder. Derefter skal de to venner beslutte, om de vil blive ved med at have en fysisk butik.

Opsummering:
Mens mange byer må kæmpe med flere og flere tomme butikslokaler, så går det anderledes i stationsbyen Hurup i Thy. Her rykker nye folk ind i tomme butikslokaler.